

**REPUBLIKA HRVATSKA**

**OSJEČKO-BARANJSKA ŽUPANIJA**

**OPĆINA VLADISLAVCI**

**OPĆINSKI NAČELNIK**

Na temelju odredbe članka 21. Zakona o održivom gospodarenju otpadom („Narodne novine“ broj 93/13, 73/17 i 14/19) i članka 36. Statuta Općine Vladislavci („Službeni glasnik Općine Vladislavci“ broj 3/13, 3/17 i 2/18) općinski načelnik Općine Vladislavci donosi

**ODLUKU**

**O IZRADI PLANA GOSPODARENJA OTPADOM OPĆINE VLADISLAVCI**

**ZA RAZDOBLJE 2019.-2024.**

**Članak 1.**

Ovom Odlukom o izradi Plana gospodarenja otpadom Općine Vladislavci za razdoblje 2019. do 2024. godine (dalje: Odluka) započinje postupak izrade Plana gospodarenja otpadom Općine Vladislavci za razdoblje 2019. do 2024. godine.

**Članak 2.**

Razlog za donošenje PGO Vladislavci proizlazi iz obveze propisane odredbama Zakona o održivom gospodarenju otpadom („Narodne Novine“ broj 94/13 i 73/17) i Plana gospodarenja otpadom Republike Hrvatske za razdoblje 2018. – 2023. godine, s obzirom da je PGO Vladislavci strateški dokument potreban za učinkovito gospodarenje otpadom na području Općine Vladislavci.

**Članak 3.**

Cilj izrade PGO - a Vladislavci je dodatno unaprjeđenje sustava gospodarenja otpadom na području općine u skladu s relevantnim zakonskim i pod-zakonskim odredbama te sa specifičnim ciljevima i zahtjevima općine.

Osnovni ciljevi su smanjenje ukupne količine proizvedenog komunalnog otpada, povećanje količine odvajanja i odvojenog prikupljanja otpada i odvojeno zbrinjavanje i/ili prikupljanje biootpada iz miješanog komunalnog otpada, odnosno smanjenje ukupne količine otpada za konačno odlaganje provođenjem edukacije stanovništva i unaprjeđenjem nadzora nad sustavom gospodarenja otpadom.

Izradom Plana i provedbom zakonske regulative, osigurava se zaštita okoliša i cjelovito očuvanje kakvoće okoliša, očuvanje prirodnih zajednica, racionalno korištenje prirodnih izvora i energije, što su osnovi uvjeti zdravog i održivog razvoja.

**Članak 4.**

Jedinstveni upravni odjel općine Vladislavci je tijelo zaduženo za izradu i donošenje Plana gospodarenja otpadom Općine Vladislavci za razdoblje 2019. do 2024. godine.

Jedinstveni upravni odjel općine Vladislavci će o ovoj Odluci informirati javnost sukladno odredbama *Zakona o zaštiti okoliša („Narodne novine“ broj 80/13, 153/13 i 78/15)* i *Uredbe o informiranju i sudjelovanju javnosti i zainteresirane javnosti o pitanjima zaštite okoliša („Narodne novine“ br. 64/08)* kojima se uređuje informiranje i sudjelovanje zainteresirane javnosti u pitanjima zaštite okoliša.

**Članak 5.**

Stručna osoba za izradu Plana gospodarenja otpadom Općine Vladislavci za razdoblje 2019. do 2024. godine je tvrtka Improve j.d.o.o., Vij. A. Cesarca 7, Osijek.

**Članak 6.**

Plan gospodarenja otpadom Općine Vladislavci za razdoblje od 2019. do 2024. godine treba sadržavati slijedeće:

1. analizu, te ocjenu stanja i potreba u gospodarenju otpadom na području jedinice lokalne samouprave, Općine Vladislavci, uključujući ostvarivanje ciljeva,

2. podatke o vrstama i količinama proizvedenog otpada, odvojeno sakupljenog otpada, odlaganju komunalnog i biorazgradivog otpada te ostvarivanju ciljeva,

3. podatke o postojećim i planiranim građevinama i uređajima za gospodarenje otpadom te statusu sanacije neusklađenih odlagališta i lokacija onečišćenih otpadom,

4. podatke o lokacijama odbačenog otpada i njihovom uklanjanju,

5. mjere potrebne za ostvarenje ciljeva smanjivanja ili sprječavanja nastanka otpada, uključujući izobrazno-informativne aktivnosti i akcije prikupljanja otpada,

6. opće mjere za gospodarenje otpadom, opasnim otpadom i posebnim kategorijama otpada,

7. mjere prikupljanja miješanog komunalnog otpada i biorazgradivog komunalnog otpada,

8. mjere odvojenog prikupljanja otpadnog papira, metala, stakla i plastike te krupnog (glomaznog) komunalnog otpada,

9. popis projekata važnih za provedbu odredbi Plana,

10. organizacijske aspekte, izvore i visinu financijskih sredstava za provedbu mjera gospodarenja otpadom,

11. rokove i nositelje izvršenja Plana.

**Članak 7.**

Sredstva za izradu „Plana gospodarenja otpadom Općine Vladislavci za razdoblje od 2019.do 2024. godine“ osigurati će u Proračunu Općine Vladislavci za 2019. godinu.

**Članak 8.**

Ova Odluka stupa na snagu danom donošenja, a objavit će u „Službenom glasniku Općine Vladislavci“ i na web stranici Općine Vladislavci, [www.opcina-vladislavci.hr](http://www.opcina-vladislavci.hr) .

KLASA: 351-01/19-02/4

URBROJ:2158/07-02-19-2

Vladislavci, 30. travnja 2019.

**Općinski načelnik**

Marjan Tomas